Waray-Waray News: PGMA ginpasalamatan an lokal nga opisyales para han ira tim-os nga suporta
Manila (16 October) -- Ginpasalamatan ni Pangulo Gloria Macapagal-Arrroyo an local government executives (LGEs) tungod han ira panngunguna pinaagi hin ehemplo ngan pagka-urusa kuntra han panmomolitika agud mapanalipdan an mga kablas ngan mapabakod pa an seguridad han nasud tikang han epekto hiton krisis pankalibutan nga gin-aatubang ha pagkayana.
Dida han iya panmulong durante han panunumpa han mga opisyales han Union of Local Authorities of the Philippines (ULAP) ha Malacaņang hadton Miyerkules, (Oktubre 15) ginlamano han Pangulo an mga opisyales han ULAP tungod han ira pagka-urusa durante hin kritikal nga panahon ha butnga hin posibilidad nga maghingara-ot pa an krisis dara han kamatiwog-tiwog han pananalapi ha Estados Unidos.
Ha luyo han pinakabag-o nga kaso hin impeachment nga ginsalawad kuntra ha iya han oposisyon, ginpasalamatan han Pangulo an lokal nga mga ehekutibo para han ira nagkakaurusa nga suporta, ha pagsiring nga magpapadayon an iya administrasyon pagpahamtang han mga programa ngan mga serbisyo agud mapanalipdan an ordinaryo nga Pilipino tikang han krisis pankalibutan.
Ugsa han pormal nga panunumpa han ULAP, nagpagawas hin usa nga resolusyon an League of Provinces of the Philippines (LPP) kon diin iginpapahayag an ira tim-os nga suporta ngada han Pangulo ngan an ira pagkodinar han bag-o nga iginsalawad nga kaso hin impeachment.
Ginhimo han LPP an NEB Resolution # 2008-003 dida han kanan grupo 3rd National Executive Board meeting hadton Lunes (Oktubre 13) didto ha Century Park Hotel ha Manila.
Pirmado an mao nga resolusyon nira LPP national president ngan sugad man Misamis Occidental Gov. Loreto Leo Ocampos; LPP national chairman nga sugad man Camarines Sur Gov. Luis Raymund Villafuerte; ngan LPP secretary-general ngan sugad man Eastern Samar Gov. Ben Evardone.
Ginka-urusa-an han resolusyon han LPP pagpahayag hin tim-os nga suporta ngada han administrasyon ni Pangulo Gloria Macapagl-Arroyo ngan mahugot nga ginkukondinar an kaso hin impeachment nga ginsalawad kuntra han Pangulo hadton Oktuber 13 ha Kamara de Representantes sugad nga diri produktibo, diri nakakapag-urusa, makakahibang ngan natipa ha nasudnon nga interes, ilabi na daw yana nga nagkakaada krisis ha ekonomiya.
Gin-awhag gihapon han LPP, dida han resolusyon hini, an Catholic Bishops Conference of the Philippines (CBCP) ngan iba pa nga grupo han sosyedad nga diri suportaran an impeachment case.
Gintagan duon han resolusyon han LPP nga imbes nga pagbahinbahinon an katawhan Pilipino, kinahanglan pag-urusa-on lugod ini ngan magburublig agud malampusan an krisis pinansyal ngan magin progresibo an ekonomiya han nasud. (PIA-Eastern Samar) [top]
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn